સ્ત્રીબીજ દાનની પ્રક્રિયા પુરુષના સ્પર્મ ડોનેશન કરતાં અલગ અને લાંબી હોય છે. તેને પુરા થવામાં ઓછામાં ઓછા ૧૨થી ૧૪ દિવસ લાગતા હોય છે. સૌ પ્રથમ તો યોગ્ય યુવતીની પસંદગી કરવામાં આવે છે. ત્યાર બાદ તેના શરીરને આઠથી દસ દિવસ સુધી ઇન્જેક્શનો આપીને મા બનવા ઇચ્છુક મહિલાના હોર્મોનના સ્તર સુધી લઈ જવાય છે. અહીં એ પણ જોવામાં આવે છે કે તેના ગર્ભાશયમાં એકથી વધુ સ્ત્રીબીજ તૈયાર થાય. આ રીતે તૈયાર થયેલાં સ્ત્રીબીજને બહાર કાઢી લઈને શુક્રાણુઓ સાથે ફલન કરીને માતૃત્વ ધારણ કરવા ઇચ્છુક મહિલાના ગર્ભમાં વધુ વિકાસ થવા માટે નિશ્ચિત સમયે મુકી દેવામાં આવે છે. આ પ્રક્રિયાના ૧૨ દિવસમાં મહિલાને ગર્ભ રહેતો હોય છે. આ આખી પ્રક્રિયામાં સ્ત્રીબીજ દાન કરનાર યુવતીની ઓળખ ગુપ્ત રાખવામાં આવે છે. આ રીતે બીજ દાન કરનારી છોકરીઓના મુખ્યત્વે ત્રણ વર્ગો પાડવામાં આવ્યા છે. (૧) જે પોતે બાળકોની માતા છે પણ પૈસાની જરૃર હોવાથી આ કરે છે. (૨) તે આઈવીએફ માટે હૉસ્પિટલ જાય છે ત્યાં તેના સ્ત્રીબીજની ગુણવત્તા જોઈને ડૉક્ટર તેને તે અન્ય મહિલાને દાન કરવાનું કહે છે અને તેનો આઈવીએફનો ખર્ચ માફ કરી દેવામાં આવે છે. (૩) આ વર્ગમાં એવી હાઈપ્રોફાઈલ છોકરીઓનો સમાવેશ થાય છે જે પોતાનો ખિસ્સાખર્ચ કાઢવા માટે સ્વેચ્છાએ આ કામ કરે છે. ૧૯થી ૨૨ વર્ષની આ છોકરીઓ ‘વિકી ડૉનર’ જેવી હોય છે. એક સમય હતો જ્યારે સ્ત્રીબીજ દાતાની શોધ કરવામાં મુશ્કેલી પડતી હતી. જ્યારે હવે તે ઓનલાઇન પણ ઉપલબ્ધ છે. ઇન્ટરનેટ પર અંગ્રેજીમાં એગ ડોનર શબ્દો સર્ચ કરવાથી અનેક વિકલ્પો મળી આવે છે. તો કેટલીક ફર્ટિલિટી ક્લિનિકની વેબસાઈટો પણ આ પ્રકારની સર્વિસ આપવા માંડી છે.